Mar 'm eus komprenet mat e vije aet Frañsez Kervella, hag eñ brezhoneger a-vihanik ha desket-bras war e yezh, a-enep d'an holl reolennoù en e Yezhadur Bras ar Brezhoneg?    Ra vezo pardonet d'ar paour-kaezh den! Skrivet en deus e  yezhadur er bloavezh 1943 ha d'ar c'houlz-se ne c'helle ket bezañ aet d'ar skol gant Mister Hewitt evel ma vije bet dleet dezhañ ober, moarvat, a-raok kregiñ gant un oberenn ken pouezus evit hor yezh. Rak-se ne c'helle ket gouzout ne oa ket dereat d'ur C'hernevad bet ganet er bloavezh 1913 nepell diouzh Landerne (lec'h m'emañ ar fri e Leon hag ar revr e Kerne) ober gant stummoù tregeriek-rik (sañset) hag o lakaat da reolenn kaeroc'h 'zo!    Ha morse n'en deus gouezet ar paour-kaezh Taldir Jaffrenou,  aet da anaon er bloavezh 1956, e oa aet a-enep d'an holl reolennoù gant ar ger "revr-bezel".    Spi am eus koulskoude e kendalc'ho meur a hini da furchal e Yezhadur Bras ar Brezhoneg, rak e deurel d'ar blotoù war zigarez n'eo ket bet sklêrijennet Frañsez Kervella gant alioù fur Mister Hewitt a vefe mont a-enep da holl reolennoù ar skiant-vat.    FL